Долно Каласлари

**Долно Каласлари** (или **Долно Караслари**) — село во Општина Велес, во областа Клепа, во околината на градот Велес.

## Географија и местоположба

Селото се наоѓа во источниот дел на Општина Велес, непосредно до трасата на автопатот Е-75. Селото е рамничарско на надморска височина од 210 метри, и е оддалечено 9 километри јужно од Велес и 38 километри северно од Неготино и 37 километри северно од Кавадарци.

## Стопанство
Со развојот на мали претпријатија и формирањето на индустриска зона на излезот од Велес кон Прилеп, многу стопанственици отвориле свои фирми во и околу Долно Каласлари. Најзначаен трговски центар е „Оlympus Plaza“ - Велес со седиште во Долно Каласлари со вкупно 3000 работници. Потоа други значајни фирми се: „АУТОЛ-М“ (сервис за автомобили), „Мотел Македонија“, „Макоил“, „Макпетрол“ и некои други помали фирми.

## Население

Според статистиката на Васил К’нчов („Македонија, Етнографија и статистика“) од 1900 година, во Долно Каласлари живееле 110 жители, сите Македонци.

Според германска карта издадена во 1941 година, а заснована на пописот на Кралството Југославија од 1931 година, селото имало 100 Турци.

Долно Каласлари е средно по големина село, коешто во 1961 година броело 330 жители, од кои 309 Македонци, 18 Албанци, 1 Србин и само 2 останати. Во 1994 година бројот се зголемил на 436 жители, од кои 435 биле Македонци и само еден останат.

Според пописот од 2002 година, во селото живеат 446 жители, од кои 443 Македонци, 1 Србин и само 2 останати.

Од демографски асект е интересно тоа што за разлика од Горно Каласлари каде мнозинството се Албанци и бројот на населението опаѓа, овде во Долно Каласлари живеат само Македонци и бројот на население расте.

Според последниот попис од 2021 година, во селото живееле 410 жители, од кои 335 Македонци, 3 Албанци, 1 Србин и 71 лице без податоци.

На табелата е прикажан националниот состав на населението низ сите пописни години:

### Родови
Долно Каласлари е македонско село, а во минатото било турско.

Според истражувањата од почетокот на 1920-тите години, родови во селото се:

**Турски**

* **Доселеници:** *Чакрлер* (14 к.), *Хаџиколар* (10 к.) и *Хајрушлар* (18 к.); *Тоскалар* (1 к.), по потекло се Албанци-Тоски од Белград, јужна Албанија. Тука се доселиле од Велес во почетокот на XIX век. *Сулејманлар* (1 к.), потекнуваат од предок Али, кој дошол како домазет во *Хајрушлар* околу 1890 г. од блиското село Чалтакчи, по потекло Јуруци; и *Мустафалар* (1 к.), нивниот предок Мемед се доселил како домазет во *Хаџиколар* од Иванковци во 1912 г.

### Иселеништво
Од селото иселеништво има во Турција, каде се иселило турското население.

## Самоуправа и политика

### Избирачко место

Во селото постои избирачкото место бр. 2193 според Државната изборна комисија, сместени во просториите на месна заедница. Во ова избирачко место е опфатено и селото Горно Каласлари.

На претседателските избори во 2019 година, на ова избирачко место биле запишани вкупно 396 гласачи.

## Културни и природни знаменитости
;Археолошки наоѓалишта
* Тумба — тумул од железно време
* Чука — наоѓалиште од непознат тип од предримско време

;Палеонтолошко наоѓалиште
Палеонтолошко наоѓалиште кој се наоѓа околу 3&nbsp;км југоисточно од Велес во близина на селото Каласлари. Фосилното наоѓалиште е откриено во 1973 година при изградбата на автопатот Велес - Гевгелија. По богатството на пронајдените фосилни цицачи (коњи, газели, сабјозаби мачки. жирафи, свињи, кучиња и др.), ова наоѓалиште се вбројува во едно од најпознатите кои досега се откриени во светот. Површината на заштитениот простор изнесува 148&nbsp;ха.

## Редовни настани
Во Д. Каласлари на ден 6 мај секоја година се прославува славата Ѓурѓовден. Веќе неколку години наназад на овој ден се одржува и турнир во мал фудбал, каде што учествуваат повеќе од 15 екипи од различни места.

## Поврзано
* Горно Каласлари

## Наводи

## Надворешни врски


Категорија:Села во Македонија
Категорија:Велешки села
Категорија:Села во Општина Велес